บิ๊กตู่เซ็นเด้งฟ้าผ่า ปลัดสธ. หมอขู่รวมพลค้าน
จวกคำสั่งย้ายไม่เป็นธรรม เผยเหตุเกาเหลานพ.รัชตะ หมอณรงค์อ้างไม่เครียด,โดนจนได้ ย้ายฟ้าผ่า หมอณรงค์ ปลัดกระทรวงสาธารณสุข ไปเป็นผู้ทรงคุณวุฒิประจำสำนักนายกฯ นายกฯเซ็นคำสั่งเด้งเข้ากรุ ประชาคมสาธารณสุขออกโรง จวกคำสั่งไม่เป็นธรรม ยก หมอณรงค์ กล้าต่อสู้กับความไม่ถูกต้อง เตรียมก่อหวอดเรียกร้องความเป็นธรรมจากรัฐบาล,หลังจากที่มีกระแสข่าว จะมีการตั้งคณะกรรมการสอบสวน นพ.ณรงค์ สหเมธาพัฒน์ ปลัดกระทรวงสาธารณสุข เกี่ยวกับการปฏิบัติราชการในสำนักงานปลัดกระทรวง กระทรวงสาธารณสุข ที่ประสบปัญหาในการดำเนินการสนองนโยบายด้านสาธารณสุขของรัฐบาลและนโยบายของ รมว.สาธารณสุข รวมทั้งกระแสข่าวการย้าย นพ.ณรงค์ ไปปฏิบัติหน้าที่ที่สำนักนายกรัฐมนตรี,เมื่อวันที่ 11 มี.ค. พล.อ.ประยุทธ์ จันทร์โอชา นายกรัฐมนตรีและหัวหน้า คสช. ได้ลงนามในคำสั่งนายกรัฐมนตรี ที่ 75/2558 วันที่ 13 มี.ค. ให้ นพ.ณรงค์ สหเมธาพัฒน์ ปลัดกระทรวงสาธารณสุข มาปฏิบัติราชการที่สำนักนายกรัฐมนตรี ในระหว่างที่มีการสอบสวน โดยให้ปฏิบัติหน้าที่เป็นผู้ทรงคุณวุฒิของนายกรัฐมนตรี และให้อยู่ในการดูแลกำกับของ นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี,ขณะที่ นพ.ณรงค์ เปิดเผยว่า ยังไม่ได้คิดว่าจะทำอย่างไรต่อไป แต่ก็ไม่ได้เครียดอะไร ส่วนจะเรียกร้องความเป็นธรรมหรือไม่นั้น ยังไม่ได้คิด ตนเป็นเพียงข้าราชการคนหนึ่งเท่านั้น,พญ.ประชุมพร บูรณ์เจริญ ประธานสมาพันธ์แพทย์โรงพยาบาลศูนย์โรงพยาบาลทั่วไป (สพศท.) ในฐานะตัวแทนประชาคมสาธารณสุข กล่าวว่า เป็นคำสั่งที่ไม่ชอบธรรม แทนที่จะตั้งสอบปลัดกระทรวงสาธารณสุข ควรไปสอบสวนเอาผิด สำนักงานหลักประกัน สุขภาพแห่งชาติ (สปสช.) เพราะบริหารงานส่งผลต่อโรงพยาบาล ทำให้ขาดทุนมากมาย แต่กลับมาสอบปลัดกระทรวงฯและมาสั่งย้าย การกระทำครั้งนี้ ส่งผลกระทบในวงกว้าง ประชาชนจะเสียประโยชน์ เนื่องจาก นพ.ณรงค์เป็นผู้เดินหน้านโยบายเขตสุขภาพในการจัดบริการร่วม เพื่อประชาชน ส่งผลต่อขวัญและกำลังใจบุคลากรสาธารณสุข ที่สำคัญปลัดกระทรวงฯเป็นเหมือนตัวแทนข้าราชการที่กล้าต่อสู้กับความไม่ถูกต้อง และเป็นปลัดคนเดียวที่กล้าออกมาแสดงออก ปลัดกระทรวงสาธารณสุข เป็นข้าราชการที่ทำงานมาตลอด แต่กลับถูกรังแกและไม่ได้รับความยุติธรรม สิ่งที่เกิดขึ้นกระทบกับระบบราชการทั้งระบบ กระทบต่อกฎหมาย พ.ร.บ.การบริหารราชการแผ่นดิน พ.ศ.2534 ประชาคมสาธารณสุขจะหารือเพื่อออกมาเคลื่อนไหว เรียกร้องขอความเป็นธรรมอย่างถึงที่สุด ส่วนจะมีม็อบหมอหรือไม่ ยังไม่อยากให้เกิดขึ้น แต่หากถึงที่สุดก็ต้องมีการรวมตัวกัน เพื่อเรียกร้องความเป็นธรรม,ขณะที่ นพ.อารักษ์ วงศ์วรชาติ อดีตประธานชมรมแพทย์ชนบท กล่าวว่า ยังไม่ทราบเรื่อง แต่ถ้าการย้ายปลัดมีประโยชน์กับการบริหารราชการและการขับเคลื่อนนโยบายก็อยู่ที่ผู้บังคับบัญชา เพราะว่ารัฐบาลมีเวลาจำกัด เพราะฉะนั้นโดยภาพรวมในกระบวนการทำงานของฝ่ายการเมืองและข้าราชการประจำต้องสอดคล้องกันและเป็นไปอย่างมีประสิทธิภาพ,ด้าน นายสาคร นาต๊ะ นายกสมาคมหมออนามัย กล่าวว่า ในเช้าวันที่ 12 มี.ค. เครือข่ายชมรมวิชาชีพสาธารณสุขรวม 58 ชมรม ประมาณ 1,000 คน จะสวมชุดเครื่องแบบวิชาชีพของตัวเองไปที่กระทรวงสาธารณสุข คัดค้านการปลดปลัดกระทรวงสาธารณสุข ออกจากตำแหน่งและเรียกร้องไปยังรัฐบาลว่าข้าราชการที่ดีต้องมีที่ยืน ถ้าแม้แต่ปลัดกระทรวงสาธารณสุข ที่กล้าเสนอสิ่งดีๆ ยังถูกปลดสะท้อนให้เห็นว่าต่อไปนี้ อย่าเสนอความเห็นอะไรขึ้นมาอีก,เวลา 16.00 น. นพ.รัชตะ รัชตะนาวิน รมว. สาธารณสุข ได้ลงนามในคำสั่งแต่งตั้งให้ นพ.สุรเชษฐ์ สถิตนิรามัย รองปลัดกระทรวงฯ เป็นรักษาการแทนปลัดกระทรวงสาธารณสุข ที่สโมสรทหารบก วิภาวดีฯ เวลา 18.00 น. พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวภายหลังการประชุมร่วม คสช.-ครม.- สนช.-สปช. และ กมธ.ยกร่างรัฐธรรมนูญ ถึงกรณีการตั้งกรรมการสอบ นพ.ณรงค์ สหเมธาพัฒน์ ปลัดกระทรวงสาธารณสุข ว่า อ๋อ มันมีปัญหาๆ ทางกระทรวงเขาบอกว่ามีปัญหาในการทำงานนานแล้ว ตั้งแต่เข้ามาทำงานนานแล้ว,เมื่อถามว่า การโยกย้ายแบบนี้จะสามารถแก้ไขปัญหาได้หรือ พล.อ.ประยุทธ์ตอบว่า ท่านเคยบอกแล้วว่าถ้ามีปัญหาจะขอมาช่วยราชการ ท่านเคยพูดไว้แล้ว เพราะฉะนั้นสื่อก็ต้องไปช่วยอธิบายด้วยว่าตามที่ท่านเคยบอกถ้าไม่แก้ปัญหาก็ไม่ได้ เคยบอกว่าให้เป็นไปพูดคุยกันก่อนให้รู้เรื่อง ให้ไปพูดคุยกันมา 8 เดือนแล้วก็ต้องหยุด คราวนี้มันมีปัญหาในเรื่องอะไรบ้าง งบประมาณในการดูแล ซึ่งตรงนั้นมันมีกติกาและระเบียบอยู่แล้วว่าตอนนี้การจ่ายเงินสำนักงานหลักประกันสุขภาพแห่งชาติ (สปสช.) เดิมมันเป็นของกระทรวงสาธารณสุข แต่วันนี้กลับมาคณะนี้มาทำงาน เขากำลังเข้าสอบสวนตรงนี้อยู่ แต่การดูแลตรงนี้เดี๋ยวจะต้องไปปรับคณะกรรมการใหม่ว่า มีในส่วนของกระทรวงสาธารณสุขให้มันมากขึ้น และในส่วนของแพทย์ชนบทตรงนี้ด้วย จะได้ใช้เงินตรงนี้ให้ถูกต้อง วันนี้ต้องถามว่า ถ้าเกิดมีคำสั่ง 2 คำสั่ง คือคำสั่งของรัฐมนตรีและคำสั่งของปลัดกระทรวงสาธารณสุข ข้าราชการจะปฏิบัติงานได้หรือไม่ ก็ต้องให้ความเป็นธรรมกับเขาด้วย ผมไม่ได้รังเกียจอะไรเขา เดี๋ยวมาช่วยงานที่ผมนะ ไม่ต้องกังวลอย่าไปปลุกม็อบมาเดี๋ยวจะทำงานกันไม่ได้,ขณะที่ นพ.รัชตะ รัชตะนาวิน รมว.สาธารณสุข ให้สัมภาษณ์ ถึงเรื่องนี้ว่า สาเหตุที่โยกย้าย เพราะมีปัญหาขับเคลื่อนนโยบายรัฐบาลและกระทรวง เมื่อถามว่า กลุ่มประชาคมสาธารณสุขประกาศเคลื่อนไหวต่อต้านการโยกย้ายครั้งนี้ และจะขับไล่รัฐมนตรี นพ.รัชตะกล่าวว่า หวังพูดคุยทำความเข้าใจได้ เพราะอยากให้ทุกฝ่ายทำงานร่วมกันไปข้างหน้า เพราะเวลารัฐบาลมีอยู่จำกัด ไม่คิดว่าเรื่องนี้จะเป็นปัญหาบานปลาย นอกจากนี้ นายยงยุทธ ยุทธวงศ์ รองนายกรัฐมนตรี ในฐานะกำกับดูแลกระทรวงสาธารณสุข ได้ลงนามแต่งตั้งคณะกรรมการสอบสวน มี น.ส.ชุติมา บุณยประภัศร ปลัดกระทรวงพาณิชย์ เป็นประธาน,เมื่อถามว่า ก่อนหน้านี้เคยมีการเคลียร์ นพ.ณรงค์ ถึงปัญหาที่เกิดขึ้นหรือไม่ นพ.รัชตะกล่าวว่า พูดคุยกันอยู่ และนายกรัฐมนตรีรับทราบปัญหาที่เกิดขึ้น อยากให้สอบสวนว่าทำไมติดขัด หรือขัดแย้งเกิดขึ้นในกระทรวงออกไปสู่สังคม การทำงานก็ไม่เป็นเอกภาพ ไม่สมานฉันท์กัน เมื่อถามว่า คิดว่าเมื่อนพ.ณรงค์ไปแล้ว การทำงานจะเดินหน้าไปได้ใช่หรือไม่ นพ.รัชตะตอบว่า ก็เชื่อว่าการทำงานจะขับเคลื่อนเดินหน้าไปได้,สำหรับเบื้องหน้าเบื้องหลัง ที่มาที่ไปของการ เด้งฟ้าผ่า นพ.ณรงค์ สหเมธาพัฒน์ ปลัดกระทรวงสาธารณสุขครั้งนี้ ผู้สื่อข่าวรายงานว่า เกิดจากปัญหาการบริหารงานภายใน ระหว่างรัฐมนตรีกับปลัดกระทรวงสาธารณสุขที่สะสมต่อเนื่องมาหลายเรื่อง โดยเฉพาะรัฐมนตรีคนปัจจุบัน ค่อนข้างไม่พอใจที่ นพ.ณรงค์ไม่ตอบสนองนโยบายของรัฐบาล จนมามีปัญหาขัดแย้งกันอย่างรุนแรง ระหว่างปลัดกระทรวงสาธารณสุขและสำนักงานหลักประกันสุขภาพแห่งชาติ (สปสช.) ในเรื่องการบริหารจัดการงบประมาณเหมาจ่ายรายหัว และการบริหารจัดการที่ส่งผลให้ รพ.ขาดทุนและยังไม่สามารถหาข้อยุติได้ โดยที่ผ่านมา พล.อ.ประวิตร วงษ์สุวรรณ รองนายกรัฐมนตรี ได้เรียก นพ.ณรงค์ไปหารือนอกรอบ เพื่อหาทางไกล่เกลี่ยปัญหาความขัดแย้งมาแล้วถึง 2 ครั้ง แต่ก็ไม่สามารถแก้ปัญหาความขัดแย้งภายในกระทรวงได้ กระทั่งล่าสุดคณะกรรมการป้องกันและปราบปรามการทุจริตในภาครัฐ หรือ ปปท. ได้ตั้งทีมตรวจสอบ สปสช. ตามที่มีคนร้องเรียนกล่าวหาการบริหารจัดการไม่โปร่งใส และเอื้อประโยชน์พวกพ้อง ซึ่งเรื่องอยู่ระหว่างการสอบสวน
โดนจนได้ ย้ายฟ้าผ่า หมอณรงค์ ปลัดกระทรวงสาธารณสุข ไปเป็นผู้ทรงคุณวุฒิประจำสำนักนายกฯ นายกฯเซ็นคำสั่งเด้งเข้ากรุ ประชาคมสาธารณสุขออกโรง จวกคำสั่งไม่เป็นธรรม ยก หมอณรงค์ กล้าต่อสู้กับความไม่ถูกต้อง เตรียมก่อหวอดเรียกร้อง
ข่าวหน้า1,เด้งฟ้าผ่า,ย้ายฟ้าผ่า,ณรงค์ สหเมธาพัฒน์,ประยุทธ์ จันทร์โอชา,ลงนามในคำสั่ง,หมอขู่รวมพลค้าน,เรียกร้องความเป็นธรรมจากรัฐบาล